section_heading: Opis crkve
paragraph_text: Crkva je građena u starohrvatskom stilu. Ima dužinu od 25,5 metara, široka je 18 metara, visina lađe je 17, a tornja 25,6 metara. Oslikavanje unutrašnjosti crkve započelo je ljeti 1933. godine, a završeno u kolovozu sljedeće. Oslikao ju je slikar samouk Josip Sukačić iz Majerja pod nadzorom slikarskog obrtnika Dragutina Jambrošića. U svetištu iznad oltara naslikana je velika slika Posljednje večere, a sa strane likovi sv. Ivana Krstitelja i sv. Stjepana prvomučenika. Na svodu svetišta naslikano je uzašašće Marije na nebo te Isus Dobar Pastir. Na stupovima kupole naslikana su četiri evanđelista te sv. Franjo Ksaverski i sv. Terezija od Malog Isusa, dok su ostali dijelovi crkve ukrašeni jednostavnom dekoracijom.